Document ID: 32011R0836

ΚΑΝΟΝΙΣΜΌΣ (ΕΕ) αριθ. 836/2011 ΤΗΣ ΕΠΙΤΡΟΠΉΣ
της 19ης Αυγούστου 2011
για την τροποποίηση του κανονισμού (ΕΚ) αριθ. 333/2007 για τον καθορισμό μεθόδων δειγματοληψίας και ανάλυσης για τον επίσημο έλεγχο των επιπέδων μολύβδου, καδμίου, υδραργύρου, ανόργανου κασσιτέρου, 3-μονοχλωροπροπανοδιόλης και βενζο[a]πυρενίου στα τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 11 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για τον καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (2) καθόρισε, μεταξύ άλλων, μέγιστα επίπεδα για το βενζο[a]πυρένιο.
(2)
Στις 9 Ιουνίου 2008 η επιστημονική ομάδα της Ευρωπαϊκής Αρχής Ασφάλειας των Τροφίμων (EFSA) για τις μολυσματικές προσμείξεις στην τροφική αλυσίδα εξέδωσε επιστημονική γνωμοδότηση σχετικά με τους πολυκυκλικούς αρωματικούς υδρογονάνθρακες στα τρόφιμα (3). Η EFSA κατέληξε στο συμπέρασμα ότι το βενζο[a]πυρένιο δεν είναι κατάλληλος δείκτης για την παρουσία πολυκυκλικών αρωματικών υδρογονανθράκων (ΠΑΥ) στα τρόφιμα και ότι ένα σύστημα τεσσάρων ή οκτώ ειδικών ουσιών θα ήταν ο πιο κατάλληλος δείκτης για την παρουσία ΠΑΥ στα τρόφιμα. Η EFSA αποφάνθηκε επίσης ότι ένα σύστημα οκτώ ουσιών δεν θα παρείχε πολλή προστιθέμενη αξία σε σύγκριση με ένα σύστημα τεσσάρων ουσιών.
(3)
Ως εκ τούτου, ο κανονισμός (ΕΕ) αριθ. 835/2011 της Επιτροπής (4) τροποποίησε τον κανονισμό (ΕΚ) αριθ. 1881/2006, για να καθορίσει μέγιστα αθροιστικά επίπεδα για τέσσερις πολυκυκλικούς αρωματικούς υδρογονάνθρακες (βενζο[a]πυρένιο, βενζο[a]ανθρακένιο, βενζο[b]φλουορανθένιο και χρυσένιο).
(4)
Ο κανονισμός (ΕΚ) αριθ. 333/2007 της Επιτροπής (5) καθορίζει κριτήρια αναλυτικής επίδοσης μόνο για το βενζο[a]πυρένιο. Συνεπώς, είναι αναγκαίο να καθοριστούν κριτήρια αναλυτικής επίδοσης και για τις τρεις άλλες ουσίες για τις οποίες καθορίζει ήδη μέγιστα επίπεδα ο κανονισμός (ΕΚ) αριθ. 1881/2006.
(5)
Το εργαστήριο αναφοράς της Ευρωπαϊκής Ένωσης για τους πολυκυκλικούς αρωματικούς υδρογονάνθρακες (ΕΑ-ΕΕ ΠΑΥ), σε συνεργασία με τα εθνικά εργαστήρια αναφοράς, διεξήγαγε έρευνα μεταξύ των επίσημων εργαστηρίων ελέγχου, για να διαπιστώσει ποια κριτήρια αναλυτικής επίδοσης θα ήταν εφικτά για το βενζο[a]πυρένιο, το βενζο[a]ανθρακένιο, το βενζο[b]φλουορανθένιο και το χρυσένιο σε αντίστοιχες μήτρες τροφίμων. Τα πορίσματα της έρευνας αυτής συνοψίστηκαν από το ΕΑ-ΕΕ ΠΑΥ στην έκθεση «Performance characteristics of analysis methods for the determination of 4 polycyclic aromatic hydrocarbons in food" (6) («Χαρακτηριστικά των επιδόσεων των αναλυτικών μεθόδων προσδιορισμού 4 πολυκυκλικών αρωματικών υδρογονανθράκων στα τρόφιμα»). Τα αποτελέσματα της έρευνας δείχνουν ότι τα κριτήρια αναλυτικής επίδοσης που εφαρμόζονται σήμερα για το βενζο[a]πυρένιο είναι κατάλληλα και για τις άλλες τρεις ουσίες.
(6)
Η εμπειρία που αποκτήθηκε κατά την εφαρμογή του κανονισμού (ΕΚ) αριθ. 333/2007 έδειξε ότι, σε μερικές περιπτώσεις, οι σημερινές διατάξεις περί δειγματοληψίας μπορεί να είναι ανεφάρμοστες ή ενδέχεται να οδηγήσουν σε απαράδεκτη οικονομική βλάβη της παρτίδας που αποτελεί αντικείμενο δειγματοληψίας. Στις περιπτώσεις αυτές, πρέπει να επιτρέπεται παρέκκλιση από τις διαδικασίες δειγματοληψίας, υπό τον όρο ότι η δειγματοληψία παραμένει επαρκώς αντιπροσωπευτική της παρτίδας ή της υποπαρτίδας που αποτελεί αντικείμενο δειγματοληψίας και ότι η χρησιμοποιούμενη διαδικασία είναι πλήρως τεκμηριωμένη. Για τη δειγματοληψία στο στάδιο του λιανικού εμπορίου, προβλεπόταν ήδη ευελιξία που επέτρεπε παρέκκλιση από τις διαδικασίες δειγματοληψίας. Οι διατάξεις που αφορούν τη δειγματοληψία στο στάδιο του λιανικού εμπορίου θα πρέπει να ευθυγραμμιστούν με τις γενικές διαδικασίες δειγματοληψίας.
(7)
Χρειάζονται πιο λεπτομερείς διατάξεις όσον αφορά το υλικό των περιεκτών δειγματοληψίας που χρησιμοποιούνται όταν λαμβάνονται δείγματα για αναλύσεις ΠΑΥ. Οι ελεγκτικές αρχές χρησιμοποιούν ευρέως πλαστικούς περιέκτες, αλλά οι περιέκτες αυτοί δεν είναι κατάλληλοι όταν γίνεται δειγματοληψία για αναλύσεις ΠΑΥ, διότι οι ΠΑΥ που περιέχονται στο δείγμα μπορεί να αλλοιωθούν απ’ αυτά τα υλικά.
(8)
Πρέπει να αποσαφηνιστούν ορισμένες πτυχές των ειδικών απαιτήσεων για τις αναλυτικές μεθόδους, ιδίως των απαιτήσεων που αφορούν τη χρήση των κριτηρίων επίδοσης και την προσέγγιση της «καταλληλότητας για τον συγκεκριμένο σκοπό». Επιπλέον, η παρουσίαση των πινάκων με τα κριτήρια επίδοσης θα πρέπει να τροποποιηθεί, ώστε να είναι πιο ομοιόμορφη για όλες τις προσδιοριζόμενες ουσίες (αναλύτες).
(9)
Συνεπώς, ο κανονισμός (ΕΚ) αριθ. 333/2007 θα πρέπει να τροποποιηθεί ανάλογα. Επειδή ο κανονισμός (ΕΕ) αριθ. 835/2011 και ο παρών κανονισμός είναι αλληλένδετοι, και οι δύο κανονισμοί θα πρέπει να αρχίσουν να εφαρμόζονται την ίδια ημερομηνία.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 333/2007 τροποποιείται ως εξής:
1)
Ο τίτλος αντικαθίσταται από το ακόλουθο κείμενο:
2)
Στο άρθρο 1, η παράγραφος 1 αντικαθίσταται από το ακόλουθο κείμενο:
«1. Η δειγματοληψία και η ανάλυση για τον επίσημο έλεγχο των επιπέδων μολύβδου, καδμίου, υδραργύρου, ανόργανου κασσιτέρου, μονοχλωροπροπανοδιόλης (3-MCPD) και πολυκυκλικών αρωματικών υδρογονανθράκων που παρατίθενται στα τμήματα 3, 4 και 6 του παραρτήματος του κανονισμού (ΕΚ) αριθ. 1881/2006 διενεργούνται σύμφωνα με το παράρτημα του παρόντος κανονισμού.».
3)
Το παράρτημα τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Σεπτεμβρίου 2012.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Αυγούστου 2011.

Labels: 0
1
17
6